钦定古今图书集成/明伦汇编/皇极典/第002卷 > 性理会通 > 《历代》
## 钦定古今图书集成/明伦汇编/皇极典/第002卷 > 性理会通 > 《历代》

龟山杨氏曰：“天下之祸，莫大乎不明分；分之不明，由
较材程力之过也。”予观韩、彭之亡，皆以此欤。盖西汉
之初，高皇帝以匹夫起阡陌之中，一时名将，非屠贩
亡命轻猾之徒，则里巷龆龀布衣之交也。其平居握
手，素非有君臣等威也。论其材力，亦岂足相过哉？天
下未平，而大者已王，小者已侯，皆连城数郡，一摇足
则秦项之争复构矣。汉方收民于百战凋瘵之馀，而
临诸侯王之上，凛乎其犹蹈春冰而常恐其溃也。故
疑隙一开，则葅醢随之矣。呜呼！是岂知先王所以维
持天下者哉？虽朝委裘植遗腹而不乱者，亦有名义
以正其分耳。故君君、臣臣而天下治，如将较材程力以强弱胜负为君臣，则天下之祸何时已哉！汉之君
臣不知出此，卒至相夷而不悟，悲夫！